J. Jasovský, predseda Najvyššieho kontrolného úradu SR: (2005-05-25):
Správu ste dostali, dámy a páni, do svojich poštových priečinkov. Mohli ste si ju preštudovať, mohli ste sa na ňu pozrieť. Súčasťou tejto správy sú ešte aj ďalšie časti o výsledkoch kontroly za rok 2004, ktoré sú zverejnené na internete. Správu pre rok 2004 prednesenú v roku 2005 sme urobili trošku stručnejšiu, tak aby sme neminuli hory papiera na veci, ktoré nie vždy každý číta. Správa je členená, tak ako ju máte možnosť si pozrieť v oblasti príjmov, v oblasti výdavkov štátneho rozpočtu. A osobitné zameranie v tejto správe je na zdroje, ktoré prichádzali z Európskych spoločenstiev. Je to nová kapitola, nová súčasť kontroly Najvyššieho kontrolného úradu, a preto sme jej venovali osobitnú pozornosť. Treba povedať, že celý Plán kontrolnej činnosti vychádzal z Koncepcie činnosti Najvyššieho kontrolného úradu na roky 2003 až 2005 a, samozrejme, dotýkal sa Európskych vykonávacích smerníc pre kontrolné štandardy INTOSAI v nadväznosti, samozrejme, na vstup Slovenskej republiky do Európskych spoločenstiev ako takých. Výsledky kontrolných činností sú využívané a budú využívané pri vypracúvaní stanovísk NKÚ k návrhu štátneho záverečného účtu Slovenskej republiky. A budú, samozrejme, použité pri vypracovaní stanoviska NKÚ k návrhu štátneho rozpočtu na rok 2006. Najvyšší kontrolný úrad vykonal 83 kontrolných akcií v roku 2004, z toho bolo zameraných 7 na kontrolu hospodárenia s prostriedkami Európskych spoločenstiev, 8 na príjmovú časť z rozpočtu a 68 na výdavkovú časť rozpočtu ako takého. Vážené pani poslankyne, páni poslanci, kontrolou správy majetku štátu v pôsobnosti colných orgánov sme zistili mnohé nedostatky v evidencii zaisteného, zhabaného a prepadnutého tovaru v prospech štátu. Samozrejme, s Colným riaditeľstvom sme všetky tieto veci prerokovali v záveroch jednotlivých kontrol. Vo výdavkovej časti štátneho rozpočtu najväčšie nedostatky boli zisťované v dodržiavaní rozpočtovej disciplíny v správe majetku štátu a, samozrejme, ako vždy vo verejnom obstarávaní a vo vedení účtovníctva. Tak aj najvyšší počet porušení zákonov bol v oblasti zákona o účtovníctve, o rozpočtových pravidlách, v zákone o verejnej službe, v Zákonníku práce a už v spomínanom verejnom obstarávaní. Pri kontrolách výkonnosti, to znamená v kontrole hospodárnosti, efektívnosti a účelnosti používania rozpočtových prostriedkov, boli zistené mnohé konania, ktorých výsledkom bolo nehospodárne a neefektívne použitie rozpočtových prostriedkov. Je zrejmé, že výsledky jednotlivých kontrolných akcií v závislosti od zákona o slobodnom prístupe k informáciám sú uvedené na internetovej stránke Najvyššieho kontrolného úradu. Protokoly prerokovávame vždy so štatutárnymi zástupcami kontrolovaných subjektov a takisto prijímané sú aj opatrenia na odstraňovanie zistených nedostatkov. Treba, aby som snáď povedal, že NKÚ oznamuje výsledky a problémy a najmä teda zisťuje nedostatky aj orgánu tomu, ktorý koná v mene štátu. Na základe medzinárodných štandardov vypracoval NKÚ aj tzv. odporúčania na riešenie zistených nedostatkov. V roku 2004 ich bolo celkom 19. Správy o kontrolných akciách sú predkladané výboru pre financie, rozpočet a menu a výborom, do pôsobnosti ktorých príslušné kontrolné akcie patria. Mohol by som hovoriť mnoho o porušení rozpočtových disciplín, o viazaní prostriedkov v súčinnosti s ministerstvom financií. Tu je snáď problém, ktorý by som rád poznamenal, že asi bude musieť dôjsť k mobilizácii určitých zákonov, pretože žiadna osobná zodpovednosť vo väzbe na viazanie zdrojov neexistuje. To znamená, neexistuje ani žiadna osobná zodpovednosť. A obyčajne v závere roka sú viazané prostriedky uvoľňované, tak aby rozpočet mohol byť čerpaný. A to znamená, že výsledky kontrolných akcií sú potom určitým spôsobom dehonestované. Spomínal som, aké stanoviská a závery vypracováva Najvyšší kontrolný úrad. Mohol by som hovoriť, samozrejme, ďaleko viacej k tomuto problému. Snáď len poznamenám, že Najvyšší kontrolný úrad vydáva ešte vyhlásenia a certifikáty, ktoré sa dotýkajú pomoci zo zdrojov Európskej únie. Takisto ako v minulom roku, len pre zaujímavosť, aj v tomto roku bude Najvyšší kontrolný úrad vyberať audítora pre Národnú banku Slovenskej republiky. Práve v tomto období tento proces prebieha. V rámci súčinnosti s orgánmi činnými v trestnom konaní bolo predĺžených 11 prípadov podozrenia zo spáchania trestnej činnosti. Pre rok 2005 sme našli s pánom generálnym prokurátorom iný mechanizmus, akým spôsobom sa staviame k takýmto zisteniam. Niekedy inokedy možno môžem na túto tému hovoriť aj viacej. Oblasť medzinárodných aktivít je, samozrejme, oblasťou tiež veľmi dôležitou, o ktorej by som mohol hovoriť dlho. Snáď len pre vašu informáciu, minulý týždeň som sa stretol s prezidentom tzv. EUROSAI, čo je organizácia zlučujúca kontrolné inštitúcie Európy. Som celkom potešený, že slovenský Najvyšší kontrolný úrad dostal ponuku kandidovať do Predsedníctva EUROSAI, kde je 8 stálych členov. Bol by som osobne rád, keby na kongrese, ktorý začne v Bonne v nedeľu tento týždeň, sa Slovensko stalo členom Predsedníctva EUROSAI. Myslím si, že by to malo značný aj taký trošku zviditeľňujúci účinok. Možno ešte niekoľko slov, dámy a páni. Úrad, do ktorého som nastúpil pred asi 109 dňami, je úradom, ktorý je značne rutinným, a je veľká snaha jeho súčasného vedenia zmeniť organizačnú štruktúru, vytvoriť pružnejšiu organizačnú štruktúru, vytvoriť iný systém odmeňovania, čo, samozrejme, v závislosti od zákona o štátnej službe je nie celkom jednoduché. Ale bude veľkou snahou vedenia odmeňovať kontrolórov za pravdivosť, úplnosť, preukázateľnosť kontrolných zistení a za závery kontrol, ktoré vykonávajú. Bude snaha vytvoriť takú pružnú štruktúru, aby kontrolné skupiny boli vytvárané od prípadu k prípadu, aby dochádzalo k nejakému náhodnému výberu kontrolórov, ktorí sa budú zúčastňovať akcií. A, samozrejme, počet vykonaných akcií bude tiež určitým stimulom a podmienkou pre odmeňovanie, to znamená, bude nižšia základná zložka a vyššia, tá pohnútková zložka. Chcel by som, vzhľadom na to, že vystupujem na pôde Národnej rady, poznamenať, že ponúkam Národnej rade Slovenskej republiky ako orgán, ktorý podlieha Národnej rade, možnosť súčinnosti Najvyššieho kontrolného úradu pri vykonávaní poslaneckých prieskumov poslancov. Pracovníci NKÚ, ktorí sa môžu zúčastniť týchto prieskumov, môžu dodať punc odbornosti. Zároveň ponúkam všetkým predsedom výborov, aby predložili Najvyššiemu kontrolnému úradu a prerokovali s ním, samozrejme, budem to ochotný robiť ja tu na pôde Národnej rady, podnety pre Plán kontrolnej činnosti pre rok 2006. A ponúkam poslancom Národnej rady, aby sa zúčastňovali záverov kontrolných akcií, myslím si, že by sme dosiahli vzájomné, ďaleko väčšie prepojenie, než je to dnes. Vystupoval som na sneme ZMOS minulý týždeň, hovoril som o probléme kontroly samospráv, hovoril som o tom, že síce je pravdou, že samosprávy a mestá a obce majú možnosť vytvárania vnútorných kontrolórov, ale treba, aby ste vedeli, že je ich v rámci miest a obcí celkovo len 10 %. Takže systém vnútornej kontroly nie je bohvieaký a zdroje, ktoré tečú týmto smerom, sa rátajú v stovkách miliárd korún a štát na ne nemá dnes dosah. Iste ste mali na pôde Národnej rady debatu a diskusiu na tému, akou je kontrola politických strán. Poviem len jeden príklad. Český Ústavný súd zamietol možnosť kontroly politických strán vzhľadom na negáciu zákona o slobodnom združovaní sa občanov. To je tiež na debatu, ktorú by sme museli viesť dlhšie, a nie dnes o 18.45 hodine, keď ešte budem rád, keď vystúpi pán guvernér. Chcem len poznamenať, že štruktúra Najvyššieho kontrolného úradu bude zrejme po 1. 7. menená na horizontálnu štruktúru a bude sa počet sekcií meniť. Budem veľmi rád, ak Najvyšší kontrolný úrad sa podarí dostať do pozície poradného orgánu, orgánu audítorského, orgánu, ktorý bude mať iné kompetencie a inú najmä autoritu v rámci Slovenska. Bol by som celkom rád, keby sme tak ako napr. v Portugalsku, kde je tiež kontrolný orgán, predkladali so správou o vykonaní kontroly zároveň aj faktúru. Má to vážny vplyv potom na vykonávanie kontrol. Už len veľmi na poslednú chvíľu poviem, že sme absolvovali mnohé stretnutia, mnoho návštev sme dostali na Najvyšší kontrolný úrad. A treba, aby som povedal, že žiadna zbytočná pracovná cesta nebola vykonaná. Pán guvernér, budem rád, keď budeš mať miesto na vystúpenie. Ďakujem za pozornosť. (Potlesk.)